[Honorius Episcopus servus servorum Dei dilecto filio Petro Abbati sancti Egidii et Monachis, salutem et Apostolicam benedictionem. Ad hoc universalis Ecclesiæ cura nobis à provisore omnium bonorum Deo commissa est, ut Religiosas diligamus personas, et beneplacentem Deo Religionem studeamus modis omnibus conservare: nec enim Deo gratus aliquando famulatus impenditur, nisi ex caritatis radice procedens à puritate Religionis fuerit conservatus. Hoc nimirum caritatis intuitu olim prædecessores nostri Apostolicæ memoriæ Romani Pontifices sancti Egidii Monasterium, ad instituendum sive conservandum Religionis nitorem, Cluniacensi Cœnobio commiserunt. Cæterum moderno tempore defuncto Hugone Abbate vestro, dum locus vester Guerrarum incursu oppressus, et multis persecutionibus agitatus sine Pastoris solatio stare non posset, prædecessor noster felicis memoriæ Papa Calixtus te, dilecte fili Petre, Abbatem constituit: quod profectò, sicut ex ejus voluntatis arbitrio, et litteris ipsius Cluniacensi Abbati missis percipimus, salvo Cluniacensis Monasterii jure atque Reverentia fecisse cognoscitur. Unde universitati vestræ mandamus atque præcipimus, ut sine contradictione ad carissimi filii nostri Petri Clun. Abbatis subjectionem et obedientiam redeatis. Tu verò, Petre Abba, infra quadraginta dies post harum acceptionem litterarum supplicii devotione ad Cluniacense Monasterium pergens Abbati obedientiam promittas, et eidem Monasterio remota omni occasione professionem facias: Salvo tamen in omnibus Rom. Ecclesiæ jure, Abbatis benedictione et sanctæ Sedis Apostolicæ Reverentia. Quod si contemptor extiteris, beati Petri et nostram indignationem incurres. Datum Lateranis.]